CELEX: 62011TN0585
Language: sl
Date: 2011-11-10 00:00:00
Title: Zadeva T-585/11: Tožba, vložena 10. novembra 2011 – Cheverny Investments proti Komisiji

28.1.2012   
            
            
               SL
            
            
               Uradni list Evropske unije
            
            
               C 25/60
            
         
      Tožba, vložena 10. novembra 2011 – Cheverny Investments proti Komisiji
      (Zadeva T-585/11)
      (2012/C 25/115)
      Jezik postopka: nemščina
      
         Stranki
      
      
         Tožeča stranka: Cheverny Investments Ltd (St. Julians, Republika Malta) (zastopnik: H. Prinz zu Hohenlohe Langenburg, odvetnik)
      
         Tožena stranka: Evropska komisija
      
         Predlogi
      
      Tožeča stranka predlaga, naj se:
      
                  —
               
               
                  Sklep Komisije C(2011) 275 z dne 26. januarja 2011 o državni pomoči C-7/10 (Shema za prenos davčnih izgub v primeru prestrukturiranja podjetij v težavah) („KStG, Sanierungsklausel“), ki je bil vročen Zvezni republiki Nemčiji, razglasi za ničnega;
               
            
                  —
               
               
                  podredno, Sklep Komisije z dne 26. januarja 2011 o državni pomoči C-7/10, ki je bil vročen Zvezni republiki Nemčiji, razglasi za delno ničnega, ker se v skladu z razlago nacionalnega prava določba, ki omogoča davčni prenos izgub („Sanierungsklausel“) iz člena 8c(1a) nemškega zakona o davku od dohodkov pravnih oseb (Körperschaftsteuergesetz, v nadaljevanju: KStG) ne nanaša le na prezadolžene ali insolvenčne družbe ali tiste, ki jim grozi insolvenčnost, temveč sanacija v smislu prej navedene določbe lahko omogoči tudi družbam, katerih insolvenčnosti ali prezadolženosti se je mogoče izogniti, da prenesejo izgube v primeru spremembe imetnika deležev, če so ustrezni pogoji izpolnjeni;
               
            
                  —
               
               
                  toženi stranki naloži plačilo stroškov postopka v skladu s členom 87(2) Poslovnika Splošnega sodišča.
               
            
         Tožbeni razlogi in bistvene trditve
      
      V utemeljitev svoje tožbe tožeča stranka navaja, da je tožena stranka opravila napačno presojo člena 8c(1a) KStG z ugotovitvijo da „Sanierungsklausel“ predstavlja državno pomoč. Tožena stranka je namreč ocenila, da:
      
                  —
               
               
                  ta določba zadeva le podjetja, ki so ali lahko postanejo insolventna, in ne tistih pri katerih je insolventnost ali prezadolženost zgolj mogoča;
               
            
                  —
               
               
                  je ta določba selektivna, pri čemer je kot referenčni sistem uporabila zgolj člen 8c KStG in na samega KStG.
               
            Poleg tega tožeča stranka navaja, da je tožena stranka v izpodbijanem sklepu storila napako pri presoji, saj
      
                  —
               
               
                  referenčnega sistema ni določila glede na KStG in ob upoštevanju svojega Obvestila o uporabi pravil o državni pomoči za ukrepe, ki zadevajo neposredno obdavčitev ustvarjenega dohodka (UL, posebna izdaja v slovenščini, poglavje 8, zvezek 1, str. 277) in predloga Direktive Sveta o skupni konsolidirani osnovi za davek od dohodkov pravnih oseb (CCCTB);
               
            
                  —
               
               
                  ni štela, da je določba, ki omogoča davčni prenos izgub, upravičena zaradi porušenja makroekonomskih ravnovesij v letu 2009.
               
            S tem je tožena stranka po mnenju tožeče stranke kršila člen 107(1) PDEU.